钦定古今图书集成/理学汇编/经籍典/第079卷 > 宋朱子大全集 > 《答林栗》
## 钦定古今图书集成/理学汇编/经籍典/第079卷 > 宋朱子大全集 > 《答林栗》

又见《易图》，深诋邵氏“先天”之说。旧亦尝见其书，然未
晓其所以为说者。高明既斥其短，必已洞见其底蕴
矣。因来并乞数语剖击其谬，又大幸也。

又

邵氏先天之说，以鄙见窥之，如井蛙之议沧海而高
明，直以不知而作斥之，则小大之不同量，有不可同
年而语者。此熹之前书所以未敢轻效其愚，而姑少
见其所疑也。示谕邵氏本以发明《易》道，而于《易》无所
发明，熹则以为《易》之与道非有异也，《易》道既明，则《易》
之为书，卦爻象数皆在其中，不待论说而自然可睹。
若曰道明而书不白，则所谓道者恐未为得道之真
也。不审高明之意果如何？其或文予而实不予，则熹
请以邵氏之浅近疏略者言之。盖一图之内，太极、两
仪、四象、八卦，生出次第，位置行列，不待安排而粲然
有序。以至于第四分而为十六，第五分而为三十二，
第六分而为六十四，则其因而重之，亦不待用意推
移，而与前之《三分》言者未尝不吻合也。比之并累三
阳以为《干》，连叠三阴以为《坤》，然后以意交错而成六
子。又先画八卦于内，复画八卦于外，以旋相加，而后
得为六十四卦者，其出于天理之自然，与人为之造
作盖不同矣。况其高深闳阔，精密微妙，又有非熹之
所能言者。今不知察，而遽以“不知而作”诋之，熹恐后
之议今，必亦犹今之议昔者，是以窃为门下惜之，而
不自知其言之僭易。